ประกาศคณะกรรมการควบคุมการขนส่งทางบก ประจำจังหวัดชลบุรี ฉบับที่ 55 (พ.ศ. 2548) เรื่อง ปรับปรุงเส้นทางและรายละเอียดเส้นทางสำหรับการขนส่งประจำทางด้วยรถโดยสาร หมวด 4 จังหวัดชลบุรี สายที่ 1631 (ค) ชลบุรี-แหลมฉบัง ให้มีเส้นทางแยกช่วงชลบุรี-เคหะชุมชนแหลมฉบัง

ประกาศคณะกรรมการควบคุมการขนส่งทางบก
ประกาศคณะกรรมการควบคุมการขนส่งทางบก
ประจำจังหวัดชลบุรี
ฉบับที่ ๕๕ (พ.ศ. ๒๕๔๘)
เรื่อง
ปรับปรุงเส้นทางและรายละเอียดเส้นทางสำหรับการขนส่งประจำทางด้วยรถโดยสาร
หมวด ๔ จังหวัดชลบุรี
สายที่ ๑๖๓๑ (ค) ชลบุรี-แหลมฉบัง
ให้มีเส้นทางแยกช่วงชลบุรี-เคหะชุมชนแหลมฉบัง[๑]
 

ตามที่ได้มีประกาศคณะกรรมการควบคุมการขนส่งทางบกประจำจังหวัดชลบุรี
ฉบับที่ ๒๙ (พ.ศ. ๒๕๓๔) ลงวันที่ ๕ พฤศจิกายน ๒๕๓๔
ปรับปรุงเส้นทางและรายละเอียดเส้นทางสำหรับการขนส่งประจำทางด้วยรถโดยสาร หมวด ๔
จังหวัดชลบุรี สายที่ ๑๖๓๑ (ค) ชลบุรี-แหลมฉบัง ขึ้นนั้น

คณะกรรมการควบคุมการขนส่งทางบกประจำจังหวัดชลบุรีได้พิจารณาเห็นสมควรให้ปรับปรุงรายละเอียดเส้นทางดังกล่าว

ฉะนั้น
อาศัยอำนาจตามความในมาตรา ๒๐ (๑) แห่งพระราชบัญญัติการขนส่งทางบก พ.ศ. ๒๕๒๒ ประกอบกับมติคณะกรรมการควบคุมการขนส่งทางบกประจำจังหวัดชลบุรี
ในการประชุมครั้งที่ ๒/๒๕๔๗ เมื่อวันที่ ๒๒ กันยายน ๒๕๔๗
และได้รับอนุมัติจากคณะกรรมการควบคุมการขนส่งทางบกกลาง ในการประชุมครั้งที่ ๘/๒๕๔๘
เมื่อวันที่ ๓๑ พฤษภาคม ๒๕๔๘
จึงให้ปรับปรุงรายละเอียดเส้นทางสำหรับการขนส่งประจำทางด้วยรถโดยสาร หมวด ๔
จังหวัดชลบุรี สายที่ ๑๖๓๑ (ค) ชลบุรี-แหลมฉบัง ให้มีเส้นทางแยกช่วงชลบุรี-เคหะชุมชนแหลมฉบัง
โดยให้ใช้รายละเอียดเส้นทางดังต่อไปนี้ คือ

สายที่ ๑๖๓๑ (ค)
ชลบุรี-แหลมฉบัง
เริ่มต้นจากสถานีขนส่งผู้โดยสารจังหวัดชลบุรี
ไปตามทางหลวงแผ่นดินหมายเลข ๓ (ถนนสุขุมวิท) ผ่านตำบลแสนสุข (หนองมน) ตำบลบางพระ
อำเภอศรีราชา บ้านอ่าวอุดม ไปสุดเส้นทาง ณ
สถานที่จอดรถโดยสารประจำทางบริเวณทางแยกเข้านิคมอุตสาหกรรมแหลมฉบัง
ช่วงชลบุรี-เคหะชุมชนแหลมฉบัง
เริ่มต้นจากสถานีขนส่งผู้โดยสารจังหวัดชลบุรี ไปตามทางหลวงแผ่นดินหมายเลข ๓
(ถนนสุขุมวิท) ผ่านตำบลแสนสุข (หนองมน) ตำบลบางพระ อำเภอศรีราชา บ้านอ่าวอุดม
ถึงแยกถนนแหลมทอง (ตลาดสี่มุมเมือง) แยกซ้ายไปตามถนนแหลมทอง ผ่านวัดแหลมทอง ไปตามถนนเมืองใหม่
๓ ผ่านวิทยาลัยเทคโนโลยีแหลมฉบัง โรงเรียนเทศบาลแหลมฉบัง ไปสุดเส้นทาง ณ
สถานที่จอดรถโดยสารประจำทางบริเวณเคหะชุมชนแหลมฉบัง


ประกาศ ณ วันที่ ๑๕
กรกฎาคม พ.ศ. ๒๕๔๘
พิสิฐ เกตุผาสุข
ผู้ว่าราชการจังหวัดชลบุรี
ประธานกรรมการควบคุมการขนส่งทางบก
ประจำจังหวัดชลบุรี





















ชัชสรัญ/ผู้จัดทำ
๒๘ ตุลาคม ๒๕๔๘

โชติกานต์/ปรับปรุง
๒๑ พฤษภาคม ๒๕๕๘






[๑] ราชกิจจุเบกษา
เล่ม ๑๒๒/ตอนที่ ๘๘ ง/หน้า ๑๑๓/๒๐ ตุลาคม ๒๕๔๘